
_START_ARTICLE_
Ingeniør
_START_PARAGRAPH_
En ingeniør er en person, der beskæftiger sig med ingeniørvidenskab som konstruktion, planlægning og styring af proces, produktion og produkter. _NEWLINE_I Danmark er den højeste ingeniøruddannelse studiet til civilingeniør – cand.polyt. Uddannelsen er normeret til 5 år og udbydes af Danmarks Tekniske Universitet, Aalborg Universitet,  Syddansk Universitet Det Tekniske Fakultet og Aarhus Universitet. Civilingeniør-studiet består af to dele - En bachelor- og en master-del. Efter 3 års studier opnår den studerende titel af Bachelor of Science (B.Sc.) og efter yderligere 2 år titlen som Master of Science (M.Sc.) inkl. en undertitel inden for deres retning. _NEWLINE_De 3½-årige ingeniøruddannelser til diplomingeniør (tidligere akademiingeniør og teknikumingeniør) udbydes af langt flere uddannelsesinstitutioner landet over. De har efter at have bestået 210 ECTS-point titel af Bachelor of Engineering (Tidligere også Bachelor of Science) hertil en underkategori. Bac. Eng. E.E er eksempelvis en bachelor i Electric Engineering (El/Elektronik-ingeniør)_NEWLINE_En maskinmester har titel af "Bachelor of Technology Management and Marine Engineering", men er normalt ikke alment benævnt som en ingeniør. Titlen maskinmester er beskyttet hvorimod titlen ingeniør ikke er._NEWLINE_Ingeniør er ikke en beskyttet titel, og kan anvendes frit af alle uanset uddannelse eller mangel på samme.
_START_SECTION_
Historie
_START_PARAGRAPH_
Den mellemøstlige (Manglende kilder gør det vanskeligt at bestemme om han var perser, kurder eller araber) al-Jazari betegnes af nogle som den første egentlige ingeniør. I 1206 færdiggjorde han en bog med beskrivelser og illustrationer af 50 mekaniske instrumenter.
_START_SECTION_
Uddannelse
_START_PARAGRAPH_
Alle universiteter som for nuværende (2014) uddanner ingeniører har forskellige studieordninger, og de forskellige obligatoriske fag ligger ikke på samme semestre._NEWLINE_De fleste universiteter underviser mest i almen videnskab/fysik/matematik de først par semestre. Samundervisning af lignende uddannelser, og først senere undervises i specialiseringer. _NEWLINE_Alle ingeniører skal have et vist antal ECTS-point inden for fysik/matematik – niveauet varierer efter specialisering. _NEWLINE_Selv om man underviser i det før nævnte fag vil du sjældent komme ud på en praktikplads hvor du kan fungere som ingeniør og/eller observere færdiguddannede ingeniører udføre deres arbejde.
_START_SECTION_
Ingeniøruddannelsens historie i Danmark
_START_PARAGRAPH_
Skelsættende begivenheder i den danske ingeniøruddannelse:
_START_SECTION_
1829
_START_PARAGRAPH_
Polytekniske Læreanstalt indvies, som uddannelsessted for kandidater i henholdsvis mekanik (maskiningeniører) og i anvendt naturvidenskab (kemikere)._NEWLINE_H.C. Ørsted var leder af læreanstalten til 1851. Studietiden var to år.
_START_SECTION_
1905
_START_PARAGRAPH_
Teknikumingeniøruddannelsen bliver oprettet i Odense, siden i andre danske byer. Uddannelsen henvender sig til håndværkersvende med lyst og evner til at læse videre.
_START_SECTION_
1933
_START_PARAGRAPH_
Navnet Danmarks Tekniske Højskole (DTH), senere Danmarks Tekniske Universitet (DTU), anvendes for første gang, samtidig med at det er første gang, at den beskyttede titel civilingeniør bliver brugt.
_START_SECTION_
1957
_START_PARAGRAPH_
Danmarks Ingeniørakademi (DIA) oprettes som selvstændig institution for uddannelse of akademiingeniører.
_START_SECTION_
1974
_START_PARAGRAPH_
Aalborg Teknikum bliver en del af det nyoprettede Aalborg Universitet, og siden fusionerede en stor del af landets ingeniørhøjskoler med landets universiteter.
_START_SECTION_
1993
_START_PARAGRAPH_
Diplomingeniøruddannelsen afløser de hidtidige akademi- og teknikumingeniøruddannelser.
_START_SECTION_
1995
_START_PARAGRAPH_
Danmarks Ingeniørakademi (DIA) fusionerer med Danmarks Tekniske Universitet (DTU), der herefter uddanner civilingeniører med en fem-årig uddannelse og diplomingeniører med en 3,5-årig uddannelse.
_START_SECTION_
2007
_START_PARAGRAPH_
Ingeniørhøjskolerne i København (IHK) og Aarhus (IHA) ønskes lagt sammen, af politikerne,  med professionshøjskolerne, men de to skoler udvider i stedet samarbejdet med henholdsvis Aalborg Universitet og Aarhus Universitet.
_START_SECTION_
2013
_START_PARAGRAPH_
Ingeniørhøjskolen i København (IHK) fusioneres med Danmarks Tekniske Universitet (DTU).